Sempre vaig tenir una certesa

I aquesta em va portar a la decepció

Es que l’amor és tristesa

Massa dolor pel cor.

Aquests versos formen part de la bossa nova Agua de beber que acaben d’interpretar els membres de Double Bass & the Smart Orchestra. La cançó va ser escrita per Vinicius de Moraes i musicada per Antonio Carlos Jobin i és un tema que parla del dolor que genera la passió amorosa. Si apartem, per un moment, l’amor de les nostres relacions personals i el situem en altres àmbits potser Agua de Beber també ens doni alguna pista sobre com l’amor pot ser gratificant i dolorós en el nostre treball. L’amor també es troba en la passió que sentim cap els estudis, cap a la nostra professió, cap el coneixement o, simplement, en el nostre entusiasme cap a les Humanitats i la cultura del nostre país.

L’acte que celebrem avui podríem qualificar-lo una invitació a tornar a compartir l’amor i l’amistat entre tots plegats. Fa dos anys vàrem haver de posar en crisi l’essència de la universitat -la presencialitat, el contacte i l’ensenyament des de la proximitat-, per construir-nos unes altres formes que ens permetessin navegar amb seguretat per un entorn que era diferent al nostre propi món. Al fer-ho, vam ajornar moltes coses, entre elles la possibilitat de dir un “a reveure” als estudiants i al professorat que han estat amb nosaltres. Som conscients que en alguns moments d’aquest llarg parèntesi ens ha costat esperar, que hem passat de la paciència al desànim, que a vegades ens hem precipitat i que d’altres ens ha costat entendre on érem, com també ens costa entendre quina és la normalitat que aparentment hem recuperat. Hem viscut aquest curs amb la certesa de voler atrapar allò que implica el temps de la represa. A vegades en aquest temps de retorn hem oblidat que també era un bon temps per replantejar-nos què hem après de tot plegat i com podem afrontar el futur.

Durant el confinament els mitjans van crear l’eufemisme de la nova normalitat, afirmant que res tornaria a ser com abans. Creiem que després del covid podríem establir una nova consciència ecològica, noves actituds en les relacions de gènere i una nova manera de repensar el nostre paper dins l’esfera social. Tot sembla indicar que res anirà per aquest camí. L’èxode de la ciutat al camp que alguns havien exaltat ha estat molt mínim. Els debats sobre un món sostenible no arrelen en la consciència política i a vegades semblen tenir un caràcter gairebé anecdòtic. Alguns mitjans ens explicaven que gràcies a les noves comunicacions que ens permeten interactuar amb l’exterior ens estalviaríem molts de viatges, que la nostra mobilitat seria més raonable i que la nostra idea del benestar seria més productiva. De moment, res es així. Les concentracions urbanes continuen saturades, el transport públic continua funcionant malament i les autopistes gratuïtes van tant carregades que posen en crisi tota idea de sostenibilitat. L’errada del nostre present no és altra que la de recuperar la vida sense ser conscients de les ferides que hi ha hagut, ni saber com pensar el destí d’aquells que varen sentir-se atrapats o d’aquells que varen quedar enrere. El passat mes de febrer vam viure l’esclat d’una nova guerra. Els primers dies vam estar atents a les notícies que ens parlaven de bombardejos russos contra Ucraïna i d’una nova crisi de refugiats a Europa. Al cap d’uns mesos sembla com si la indiferència davant la guerra ho hagi neutralitzat tot, les notícies gairebé no parlen d’Ucraïna i allò que ens preocupa més de la guerra no és el desastre humanitari, sinó la pujada del preu dels carburants i dels aliments.

A la Facultat hem tornat a la normalitat però no podem deixar de pensar en que la nostra impotència davant el retorn a la suposada normalitat ha conviscut amb la prepotència de certs estaments polítics del país. No podem deixar de pensar com la indiferència mediàtica ens ha atrapat en el nostre petit món sense adonar-nos de què significa el dolor dels altres. Al segle XVIII, Jean-Jacques Rousseau es preguntava: « Jutja si tinc raó a l’anomenar desert a tota aquesta multitud, i al espantar-me davant la solitud...només hi veig larves i fantasmes que criden un moment l’atenció i que desapareixen tant punt vull atrapar-les. Fins ara només he vist moltes màscares. ¿Quan tornaré a veure els veritables rostres de les persones?”. Les seves paraules no paren d’increpar-nos.

Un altra pensador, Michel de Montaigne afirmava que « la virtut no consisteix en fer grans coses sinó en fer bé les petites coses». Els alumnes que avui ens acompanyeu en l’acte heu fet grans coses però no heu d’oblidar les petites coses que us ajuden a configurar-vos com a persones. Entre les grans coses que heu aconseguit hi hagut el fet de superar l’anomalia del curs passat i poder arribar al final mantenint la empenta i la força per no deixar mai d’aprendre. Heu tingut la força de poder tenir notes excel·lents en mig d’un temps difícil i la vostra constància és digna de tota mena d’elogis. No sé si la vostra fita és un acte heroic o certifica allò que deia Montaigne sobre el fet que les petites coses també compten. Està molt bé que celebrem i premiem el vostre merescut i treballat expedient, però espero que siguin quins siguin els vostres camins vitals, sapigueu continuar valorant que aprendre és part d’una actitud vital que us ha d’acompanyar sempre. La Universitat no ha d’haver-vos donat certeses, us ha d’haver plantejat molts de dubtes. Allò essencial no és pontificar sinó aprendre a preguntar i no deixar-ho mai de fer.

L’any 1949, el dramaturg , Terence Rattigan va escriure una peça teatral curta titulada La versió Browning. El tema central era la història d’un professor de grec que es jubilava en un col·legi privat anglès. L’home deixava el seu lloc, davant la mirada de molta gent que no entenia què havia estat ensenyant, perquè servia el que havia explicat i quina era la utilitat del seu llegat. El professor era conscient que després de la seva jubilació ningú tornaria a ensenyar grec a l’escola i va acomiadar-se amb una declaració de principis que m’agradaria que tots plegats féssim nostra aquest vespre:

<<L’estudi dels clàssics és la base de la nostra cultura i la cultura no és més que una expressió d’allò millor que hi ha en la societat. La filosofia, l’art, la llengua i la nostra herència clàssica no es valoren prou, però aquestes disciplines han ajudat a crear éssers humans civilitzats. Si les perdem és que hem deixat de creure en la civilització>>.

La Mariàngela Vilallonga, que avui es jubila, ha sigut catedràtica de llatí a la Facultat de lletres. L’any 1974, va entrar al Col·legi Universitari de Girona. El passat mes d’abril ens va demostrar, en la seva darrera lliçó, com l’amor i la passió pels clàssics li ha permès establir sempre un pont entre el passat i el present. L’any 2004, la Universitat de Girona va crear la Càtedra de Patrimoni Literari Maria Àngels Anglada / Carles Fages de Climent de la qual la Mariàngela n’és la directora. Sempre ha estat una persona que ha estimat profundament la Facultat de Lletres, treballant per que a més de ser un espai de coneixement fos també un espai de sociabilitat i convivència.

L’Albert Rossich, que també es jubila avui, és catedràtic en literatura catalana de l’edat moderna, és un gran especialista en barroc. Al llarg dels anys ha demostrat que l’anomenada decadència de la literatura catalana va ser una construcció del segle XIX, des de llavors no ha parat de revisar-la a partir de la descoberta i edició crítica de nombrosos textos de l’època moderna fins a establir les bases per a un estudi aprofundit del barroc català. L’Albert Rossich va començar la seva docència al Col·legi Universitari l’any 1977, que alternava amb la Universitat Autònoma i des de llavors ha estat vinculat a la nostra Facultat, dirigint durant uns quants anys el Institut de Llengua i Cultura catalanes.

Com a professora i professor d’aquest Facultat us heu exigit dues coses essencials que tenen a veure amb l’amor, i que no són altres que la passió pel saber i la fe en la humanitat. Sense el vostre amor per la cultura i el país no hauríem arribat fins aquí, i probablement, no hauríem pogut gaudir d’una feina tant noble com la de poder assumir la tasca de formar als joves al llarg d’unes quantes generacions.

Com a Degà de la Facultat de Lletres voldria que les meves paraules es convertissin en un acte de gratitud cap tots els que ja hi hereu quan encara no érem Universitat, per tots els que heu estat treballant durant molts anys per convertir aquesta Facultat en un espai acollidor i pels alumnes que no heu defallit malgrat trobar-vos davant de temps complicats i difícils. A tots vosaltres us ho vull agrair, però també vull recordar-vos que ara res s’acaba. Sempre hi ha temps perquè tot torni a començar, ja que encara tenim temps per continuar volant o si més no recordar allò que Frank Sinatra cantava:

Portam volant fins la lluna,

Deixa’m jugar entre les estrelles

Deixa’m veure com és la primavera

Entre Jupiter i Mart.

Fly me to the moon